b'\n_START_ARTICLE_\nObsevanje s hitrimi protoni\n_START_PARAGRAPH_\nProtonska terapija je vrsta obsevanja z delci, ki uporablja protone, da uni\xc4\x8di obolelo tkivo, najbolj pogosto rakave celice. Ve\xc4\x8dina energije se sprosti na to\xc4\x8dno dolo\xc4\x8deni globini, pri \xc4\x8demer je absorbirana energija pred in za to globino zanemarljivo nizka. Zato ima tovrstno obsevanje manj stranskih u\xc4\x8dinkov v primerjavi z obsevanjem z \xc5\xbearki \xc9\xa3.\n_START_SECTION_\nPridobivanje visokoenergijskih protonov\n_START_PARAGRAPH_\nVisokoenergijske protone pridobivamo s pospe\xc5\xa1evalniki. Za pospe\xc5\xa1evanje protonov se uporablja njihova lastnost - naboj. Postavljeni v zunanje elektri\xc4\x8dno polje, protoni \xc4\x8dutijo elektrostatsko silo, ki povzro\xc4\x8di pospe\xc5\xa1evanje proti nasprotno (negativno) nabiti plo\xc5\xa1\xc4\x8di._NEWLINE_Najbolj enostavno pospe\xc5\xa1evanje bi bilo v pospe\xc5\xa1evalniku, ki bi vseboval le katodo in anodo. Da bi zadostno pospe\xc5\xa1ili protone, bi tak pospe\xc5\xa1evalnik moral biti ekstremno dolg, prav tako pa bi moral biti tudi priklopljen na ogromno napetost._NEWLINE_Kro\xc5\xbeni pospe\xc5\xa1evalniki uporabljajo \xc5\xa1e magnetno polje za usmerjanje delcev, oziroma omogo\xc4\x8dajo gibanje v krogu, dokler delci ne dobijo zadostne energije. Zaradi tega so lahko kro\xc5\xbeni pospe\xc5\xa1evalniki manj\xc5\xa1i. Enako veliko elektri\xc4\x8dno polje v vsakem novem krogu povzro\xc4\x8di pove\xc4\x8danje hitrosti._NEWLINE_Glede na to, da imajo vsi protoni enako maso in naboj, ter da \xc4\x8dutijo enako silo v elektri\xc4\x8dnem polju, so vsi enako pospe\xc5\xa1eni. S tem vsi dose\xc5\xbeejo enako hitrost in imajo posledi\xc4\x8dno enako energijo. Med potekom specifi\xc4\x8dne ionizacije in s tem absorpcije za posamezen delec ter za snop delcev skoraj ni razlike.\n_START_SECTION_\nProtonska terapija skozi \xc4\x8das\n_START_PARAGRAPH_\nPrvi predlog za obsevanje s hitrimi protoni je dal Robert R Wilson leta 1946 med vzpostavljanjem Harvardskega ciklotronskega laboratorija, prva zdravljenja pa so se sredi petdesetih let prej\xc5\xa1njega stoletja dogajala v Berkleyskem laboratoriju za obsevanje in v Uppsali na \xc5\xa0vedskem. V naslednjih 40 letih se je v podobnih znanstvenih ustanovah obsevalo ve\xc4\x8d kot 9000 pacientov. Leta 1990 so v Veliki Britaniji odprli prvi bolni\xc5\xa1ni\xc4\x8dni center protonske terapije Clatterbridge Centre for Oncology. Temu so do danes sledile \xc5\xa1e \xc5\xa1tevilne ustanove po svetu._NEWLINE_Leta 2013 je bilo po svetu \xc5\xbee 43 centrov za obsevanje s hitrimi protoni, ki so imeli skupno 121 sob za obsevanje. Zdravilo se je \xc5\xbee okoli 95000 pacientov._NEWLINE_Najve\xc4\x8dji problem predstavlja visoka cena - gradnja novih centrov za obsevanje se giblje pri nekaj 100 milijonih $, letno vzdr\xc5\xbeevanje nanese okoli 15 milijonov $, kar je odvisno od velikosti centra. Za posameznika se za\xc4\x8dnejo cene pri 36.000 $.'